Is-Sitt Pitazz – Paragrafi 1781-1790 Pentekoste (5 ta' Ġunju 1938). Tiġdid tal-Voti. Qomt iktar kmieni mis-soltu u mort fil-kappella, filwaqt li għaddast lili nnifsi fl-imħabba ta' Alla. Qabel ma tqarbint, fis-skiet ġeddidt il-voti reliġjużi tiegħi. Wara t-Tqarbin, l-imħabba infinita ta' Alla għaddiet minn fuqi. Ruħi kienet tinsab f'għaqda mal-Ispirtu s-Santu, li Hu l-istess Mulej bħall-Missier u bħall-Iben. In-nifs Tiegħu mlieli ruħi b'tant hena li aħjar ma naħlix żmien nipprova nagħti mqar l-iċken idea ta' dak li kienet qiegħda tħoss qalbi. Matul il-jum kollu, kont fejn kont u tkellimt ma' min tkellimt, preżenza qawwija u ħajja ta' Alla akkumpanjatni; ruħi għerqet fir-radd ta' ħajr għal dawn il-grazzji kbar. + X'ħin ħriġt fil-ġnien illum, il-Mulej qalli, Erġa' mur f'kamartek, għax Jiena qed nistenniek hemmhekk. Malli mort lura, rajt lill-Mulej Ġesu' bilqegħda mal-mejda qed jistennieni. Huwa ħares lejja bi tjubija u qalli, Binti, irridek toqgħod tikteb issa, għax dik il-mixja ma kenitx skont ir-rieda Tiegħi. Bqajt waħdi u bdejt nikteb fil-pront. + X'ħin intlift fit-talb u ngħaqadt mal-Quddies kollu li kien qed jiġi ċċelebrat fid-dinja kollha f'dak il-ħin, jiena tlabt lil Alla, minħabba dak il-Quddies kollu, biex ikollu ħniena mid-dinja kollha u l-aktar mill-imsejkna midinbin li kienu qegħdin imutu f'dak il-waqt. Fl-istess waqt, irċevejt tweġiba interjuri mingħand Alla li elf ruħ kienu rċevew grazzja permess tat-talb tal-medjazzjoni li jiena offrejt lil Alla. Aħna ma nafux kemm hu l-għadd tal-erwieħ li aħna għandna nsalvaw permezz tat-talb u s-sagrifiċċju tagħna; għalhekk, għandna dejjem nitolbu għall-midinbin. Illum, waqt li tkellimt fit-tul mal-Mulej, Hu qalli, Kemm nixtieq is-salvazzjoni tal-erwieħ! Segretarja l-iktar għażiża Tiegħi, ikteb li Jiena rrid inxerred il-ħajja divina Tiegħi fl-erwieħ tal-bnedmin u nqaddishom, li kieku huma jridu jilqgħu il-grazzja Tiegħi. L-ikbar midinbin kienu jsiru qaddisin kbar, li jafdaw fil-ħniena Tiegħi. Il-fond ta' ġewwanett tal-esseri Tiegħi hu mimli u qed ifur bil-ħniena, u din qiegħda tiġi mferrgħa fuq il-ħolqien Tiegħi kollu. L-għaxqa Tiegħi hu li naħdem fir-ruħ tal-bniedem u li nimlieha bil-ħniena Tiegħi u li niġġustifikaha. Is-saltna Tiegħi fl-art hi ħajti fir-ruħ tal-bniedem. Ikteb, segretarja Tiegħi, li Jiena stess il-gwida spiritwali tal-erwieħ – u Jiena mmexxihom indirettament permezz tas-saċerdot, u mmexxi lil kull ruħ lejn il-qdusija permezz ta' triq li Jiena biss naf biha. Il-Madre Superjura (Irene) ġiet iżżurni llum, imma għal ftit. X'ħin ħarset madwarha, qalet li kollox kien sabiħ wisq hawnhekk. Tassew, is-sorijiet qegħdin jippruvaw biex iż-żmien li jiena għandi ngħaddi fis-sanatorju jkun żmien sabiħ. Imma din is-sbuħija kollha ma tnaqqas xejn mis-sagrifiċċju tiegħi, li Alla biss jista' jara u li jispiċċa biss meta qalbi ma tibqax tħabbat iżjed. La s-sbuħija tad-dinja kollha, lanqas dik tal-istess sema ma tista' ttaffi t-torturi ta' ruħi li huma tassew reali f'kull ħin u f'kull mument għalkemm huma interjuri u jinsabu fil-fond. Jaslu fit-tmiem tagħhom meta Inti stess, l-Awtur tat-tbatija tiegħi, tgħid, "Biżżejjed." M'hemm xejn li jista' jnaqqas is-sagrifiċċju tiegħi. L-Ewwel Ġimgħa wara Corpus Christi (17 ta' Ġunju 1938). Fil-pront , il-Ġimgħa wara Corpus Christi, tant ħassejtni ma niflaħx li ħsibt li kien riesaq il-waqt tant mistenni. Kelli ħafna deni u kont tellajt ħafna demm matul il-lejl. Imma xorta waħda mort nirċievi lill-Mulej Ġesu' filgħodu, imma ma stajtx nibqa' għall-Quddiesa. Wara nofs inhar, it-temperatura ta' ġismi niżlet f'daqqa waħda għal 35.8 C. Tant ħassejtni fjakka li qiesu kollox ġo fija kien qed imut. Imma meta tlaqt lili nnifsi f'talb profond, fhimt li kien għadu ma wasaltx il-waqt tal-ħelsien, imma kelli biss sejħa iktar mill-qrib mingħand l-Għarus tiegħi. X'ħin iltqajt mal-Mulej, għidtlu, "Qiegħed tidħak bija, Ġesu'; Inti turini l-bieb miftuħ tas-sema, u terġa' tħallini hawn fl-art." Il-Mulej qalli, Meta, mis-sema inti għad tara dawn il-jiem ta' issa, inti għad tifraħ u tkun trid tara kemm jista' jkun minnhom. Ma neħodhiex bi kbira, binti, li inti din il-ħaġa ma tistax tifhimha issa, għax qalbek qiegħda tfur bl-uġigħ u bix-xewqa li għandek għalija. Is-sahra tiegħek togħġobni. Ħalli kelmti tkun biżżejjed għalik; m'għadx baqa' wisq issa. U ruħi għal darb' oħra reġgħet sabet ruħha fl-eżilju. Jiena ngħaqadt bi mħabba mar-rieda ta' Alla, u ssottomettejt ruħi għad-digrieti Tiegħu mimlijin grazzja. It-taħdit li jiena nisma' f'dan il-post fuq affarijiet ta' din id-dinja tant jgħejjuni li kważi jħossni ħażin. Is-sorijiet li jduru bija ndunaw b'din il-ħaġa, għax hi ħaġa li tidher minn barra. jiena rajt il-glorja ta' Alla li toħroġ mix-xbieha. Ħafna erwieħ qegħdin jirċievu grazzji, għalkemm ma jitkellmux fuq din il-ħaġa. U għalkemm ix-xbieha iltaqgħet ma' kull xorta ta' kuntrarju, Alla qiegħed jirċievi glorja minħabba fiha. U l-isforzi ta' Satana u ta' nies ħżiena jitfarrku u jiġu fix-xejn. Minkejja l-korla ta' Satana, il-Ħniena Divina għad tittrijonfa fid-dinja kollha u għad tiġi meqjuma minn kulħadd. Jiena sirt naf li r-ruħ trid tieqaf milli taħdem għal rasha, sabiex Alla jista' jaħdem fiha; jekk ma jkunx hekk, Alla ma jwettaqx ir-rieda Tiegħu fiha.
Djarju ta' Swor Fawstina – Is-6 Pitazz (par.1781-1790)